O 11χρονος Αμίρ είχε κληρωθεί σημαιοφόρος στην τάξη του, στο 6ο Δημοτικό Σχολείο της Δάφνης για την παρέλαση της 28ης Οκτωβρίου. Παρά τη χαρά του για το γεγονός ότι θα κρατούσε την ελληνική σημαία, ο μικρός από το Αφγανιστάν τελικά κράτησε την πινακίδα με το όνομα του σχολείου, γεγονός που τον στεναχώρησε.

Σύμφωνα με όσα αναφέρει σε post του στο facebook ο δημοσιογράφος Γιάννης Ευσταθίου, ο διευθυντής του Σχολείου έκρινε ότι ο μικρός δεν μπορεί να κρατήσει τη σημαία γιατί δεν ήθελε να μπεί με αυτή σε εκκλησία.

Ο Γ.Ευσταθίου σημειώνει πως, σύμφωνα με τον μαθητή, ουδέποτε του ζητήθηκε κάτι τέτοιο και αν αυτό συνέβαινε, ο μικρός Αφγανός δεν θα είχε πρόβλημα να μπει σε εκκλησία.

Ο Αμίρ, έχει έρθει στη χώρα μας με τη μητέρα και τα δύο αδερφάκια του, τον Βαλί και τη μικρή Ελνάζ, πριν από ενάμιση χρόνο. Το ταξίδι ως το Καρά Τεπέ της Λέσβου και από εκεί στη Δάφνη της Αθήνας ήταν δύσκολο, αλλά πλέον η οικογένεια έχει χτίσει μια νέα ζωή στη χώρα μας.